[{"text_idx": "#000006", "text": "Wrth i\u2019r amser i wneud cais i\u2019r Gronfa brinhau, cwmni The White Hart Community Inn Ltd sy\u2019n dangos sut y gwnaeth y gronfa helpu i achub tafarn gymunedol boblogaidd rhag cau."}, {"text_idx": "#000007", "text": "Caeodd tafarn y White Hart Inn yn Llandudoch yn 2019 ar o\u0302l 250 o flynyddoedd, a hon oedd y dafarn draddodiadol olaf yn yr ardal. Gyda diffyg gofodau cymunedol, daeth trigolion yr ardal ynghyd i ffurfio ymgyrch Achub yr Hart mewn ymdrech i achub y dafarn ac i\u2019w hailagor ar gyfer y gymuned."}, {"text_idx": "#000008", "text": "O dan arweiniad Canolfan Cydweithredol Cymru, fe ffurfion nhw Gymdeithas Budd Cymunedol a oedd yn caniata\u0301u iddyn nhw godi arian drwy gynnig cyfranddaliadau cymunedol a gadael i bobl brynu cyfranddaliadau yn y fenter."}, {"text_idx": "#000010", "text": "Daeth y gymuned ynghyd yn gyflym ac yn bendant am ddyfodol y dafarn, fel yr esbonia\u2019r Cadeirydd gofal, Julie Owen."}, {"text_idx": "#000011", "text": "\u2018Fe gawson ni sioc pan wnaeth y perchnogion gyhoeddi bod y dafarn yn mynd i gau, felly galwodd rhywun gyfarfod cyhoeddus a daeth 200 o bobl iddo! Yn dilyn hynny, cafwyd ail gyfarfod cyhoeddus a daeth mwy fyth o bobl \u2013 erbyn diwedd y cyfarfod roedd pwyllgor wedi\u2019i ffurfio ac roedden ni wedi cychwyn y daith.\u2019"}, {"text_idx": "#000012", "text": "\u2018Erbyn hyn rydyn ni\u2019n gwneud gwaith adnewyddu mawr ac rydyn ni newydd hysbysebu am reolwr. Rydyn ni\u2019n gobeithio agor y drysau ddechrau\u2019r hydref ac yn gobeithio y bydd yn dafarn ac yn ganolfan gymunedol i\u2019r pentref cyfan.\u2019"}, {"text_idx": "#000013", "text": "Wrth i ni ddechrau dod allan o\u2019r pandemig, mae gwerth hybiau fel tafarn y White Hart Inn yn glir \u2013 mae\u2019r cyfnod clo wedi dangos yn glir pa mor bwysig yw ein cymunedau a\u2019r cysylltiadau maen nhw\u2019n eu meithrin. Dros gyfnod y pandemig, mae Cymru wedi gweld grwpiau o bobl yn dod at ei gilydd, gan amlaf o amgylch llefydd penodol fel tafarndai, clybiau chwaraeon a chanolfannau cymunedol wrth i bawb geisio bod yna i\u2019n gilydd."}, {"text_idx": "#000014", "text": "Meddai Julie: \u2018Mae\u2019r ymgyrch ddwy flynedd wedi bod yn galondid ac yn flinedig ar yr un pryd, ond mae\u2019r cymorth gan y pentref, y gymuned ehangach, CGGC, Cyngor Sir Benfro, Plunkett, Canolfan Cydweithredol Cymru a busnesau lleol wedi bod yn ysbrydoledig.\u2019"}, {"text_idx": "#000015", "text": "\u2018Rydyn ni wedi cynnal llawer o ddigwyddiadau ac mae gennym lu o wirfoddolwyr sy\u2019n fwy na pharod i helpu, drwy ddosbarthu cylchlythyron, stiwardio mewn digwyddiadau lleol, trefnu cwisiau neu staffio\u2019r stondin yn y farchnad leol. Mae\u2019r dyfodol yn gyffrous!\u2019"}, {"text_idx": "#000016", "text": "Gan ein bod ni bellach yn cael ymgynnull mewn mwy o griwiau eto, mae pobl yn cael cyfle, o\u2019r diwedd, i weld beth mae ymdeimlad o berthyn a gwerthoedd cyffredin yn ei olygu i\u2019w bywydau bob dydd \u2013 ac ar gyfer trigolion Llandudoch, mae ganddyn nhw\u2019r lle perffaith ar gyfer hynny.\u2019"}, {"text_idx": "#000017", "text": "Mae cyllid yr UE ar gael o hyd er mwyn cefnogi twf a chynhyrchu incwm ar gyfer mudiadau gwirfoddol mewn sawl rhan o Gymru, ond mae amser yn brin i wneud cais."}, {"text_idx": "#000018", "text": "Wrth i\u2019r diwedd agosa\u0301u i Gyllid Ewropeaidd yng Nghymru, mae ti\u0302m Buddsoddiad Cymdeithasol Cymru yn annog mudiadau gwirfoddol i gysylltu a\u0302 nhw i drafod syniadau cyn gwneud cais."}, {"text_idx": "#000021", "text": "Er mwyn dysgu rhagor ac i drafod eich syniadau, cysylltwch a\u0302 thi\u0302m Buddsoddiad Cymdeithasol Cymru drwy ffonio 0300 111 0124 neu e-bostio sic@wcva.cymru. Os hoffech drefnu galwad ar amser penodol, gallwch drefnu galwad un i un yma. Mae gwybodaeth ar gael ar ein tudalen Cronfa Tyfu Busnesau Cymdeithasol hefyd."}]